b'\n_START_ARTICLE_\nJeg r\xc3\xa5de vil alle\n_START_PARAGRAPH_\n\xc2\xabJeg r\xc3\xa5de vil alle\xc2\xbb er en norsk salme p\xc3\xa5 tre vers til en folkemelodi fra Romsdal. I Norsk salmebok fra 1985 st\xc3\xa5r den som nr. 528._NEWLINE_I 1904 var folkemusikksamleren Catharinus Elling i Romsdal og skrev opp melodien til \xc2\xabJeg r\xc3\xa5de vil alle\xc2\xbb i Innfjorden, sannsynligvis etter den religi\xc3\xb8se felespilleren Johan Jonsen Storhjellen (f\xc3\xb8dt 1852). Det ser ut til at Elling skrev opp bare ett vers._NEWLINE_Dette verset blir oftest tilskrevet l\xc3\xa6rer og klokker Mads Andreas Ingebrigtsson R\xc3\xb8d (1827\xe2\x80\x9356) fra Aukra. Han gav nemlig ut Aandelig Visebog, eller Kristelige Sange, bestaaende af aandelige og gudelige Viser samlede og udgivne af Mads Andreas Ingebrigts\xc3\xb8n R\xc3\xb8 i 1847. I denne boka finner vi verset \xc2\xabJeg r\xc3\xa5de vil alle\xc2\xbb som femte strofe i sangen \xc2\xabKommer hid mine venner\xc2\xbb, som hadde \xc3\xa5tte vers._NEWLINE_I noen papirer etter Knut Andersson Sletnes (f\xc3\xb8dt 1814) ble det funnet et skillingstrykk med tittel \xc2\xabEn nye Vise\xc2\xbb og datering Lillehammer 1839. \xc2\xabJeg r\xc3\xa5de vil alle\xc2\xbb st\xc3\xa5r som vers nr. 9 i denne visa. Det er ikke sannsynlig at R\xc3\xb8d har skrevet dette i en alder av 12 \xc3\xa5r. Sangen i skillingstrykket har 15 vers og skiller seg p\xc3\xa5 flere m\xc3\xa5ter fra teksten i Aandelig Visebog. I skillingsvisa er jeg-personen en ung jente som klager over at hun er blitt sveket av barnefaren. _NEWLINE_I forbindelse med innvielse av et nytt bedehus i Kvelde, Vestfold, ble Einar Skaatan bedt om \xc3\xa5 skrive flere vers. Han skrev da to nye vers til sangen, som deretter kom inn i salmeboka og i en rekke sangb\xc3\xb8ker.'